Kegyelem nektek és békesség Istentől a mi Atyánktól és az Úr Jézus Krisztustól! Ámen

Kol 4, 2-4  
*Az imádkozásban és a hálaadásban legyetek kitartóak és éberek! 3Imádkozzatok egyúttal értünk is, hogy Isten nyissa meg előttünk az ige ajtaját, hogy szólhassuk Krisztus titkát – amely miatt most fogoly is vagyok –, 4hogy azt úgy hirdethessem, amint szólnom kell róla.*

Lélekkel imádkozó Gyülekezet!

Az egyik jól ismert közmondásunk, hogy? *„Jobb félni, mint megijedni!”*. Nem vitatom el ennek a mondásnak az alapvető értelmét és jelentését, de nem nagyon szeretem ezt közmondást, mert az üzenete meglehetősen félre tudja vinni az értelmünket, a gondolkodást. Hiszen úgy állítja elénk a félelmet, mintha az valami jó dolog lenne. Pedig nem! Igen, megijedni, azaz azt látni, hogy a baj hirtelen megvalósul, az nagyon rossz. De félelemben élni – attól tartva folyamatosan, hogy mi az a rossza, ami jöhet, az, szintén nagyon rossz. Tehát lehet, hogy jobb félni, mint megijedni, de még félni is nagyon rossz. És valójában egyáltalán nem szükségszerű.  
Ha ezt a mondást valami valóban pozitív tartalommal akarom megtölteni, akkor inkább úgy mondanám, hogy: *Jobb kitartóan ébernek lenni, mint megijedni.*.  
Mert ébernek lenni és félelmek között élni bizony nem jelent egyet. Egyszerű példa talán a számítógép tűzfala. Bekapcsolom, sőt vírusírtót is használok, hogy az internetről kártékony programoknak és más támadásoknak ne legyen kitéve a számítógépem, sőt odafigyelek arra is, hogy mit nyitok meg, de nem félek tőle folyamatosan, nem élek olyan rettegésben, hogy végül inkább be se kapcsolom a számítógépemet.   
Vagy szintén jó példa lehet a hétköznapjainkból az autóval való közlekedés. Az éber, felelősségteljes döntés nem az, hogy inkább ki se mozdulok, mert baj érhet. Ez csak félelem. Az éberség és a kitartás arra kell, hogy sarkalljon, hogy úton maradjak felelőséggel, akkor is, ha tudom, hogy vannak veszélyek.   
Ébernek lenni, tehát nem azt jelenti, hogy félek valamitől és ezért cselekszem, hanem, hogy akár erőt megfeszítve is, de figyelemmel élek. Félelem helyett, figyelem!  
De mire kell figyelnem? Mi kell, hogy az imádságom középpontjában legyen?   
Pálnak egy másik leveléből, a Filippiekhez írt levélből idéznék: *„Az Úr közel! Semmiért se aggódjatok, hanem imádságban és könyörgésben mindenkor hálaadással tárjátok fel kéréseiteket Isten előtt”*.  
Az Úr közel! Az Úr jelen van. A megváltó Úr jelen van a te életedben is személyesen és Ő kéri a figyelmed, Ő kéri, hogy akarj és merj Vele kapcsolatba lenni minden napodon, hogy éber légy a Vele való közösségre!  
Mai igénkben pedig azt írja Pál a kolosséi gyülekezetnek: „*Az imádkozásban és a hálaadásban legyetek kitartóak és éberek!”*. Nem azért, hogy mint valami varázsigék megvédjenek téged. Nem mormolgatni kell a dicsőítést és a Miatyánkot, mint valami meditatív szöveget, vagy gépiesen, futószalag-szerűen darabszámra elmondott imát. Ha így teszünk, ha így akarjuk megszólítani a mi mennyei Atyánkat, akkor ezt csak a napirutin, vagy épp a félelmeink fogják meghatározni. - *El kell mondanom az imát még elalvás előtt, hogy ne érjen baj éjjel. El kell mondanom az imát még indulás előtt, hogy ne érjen baj útközben.* - Ha így imádkozunk, akkor teljesen félreértjük az ima lényegét. Az így eldarált bármilyen ima, Miatyánk, az nem Isten szava, Isten élő igéje lesz már számunkra, hanem varázsigénkként fogunk rátekinteni kimondatlanul is.   
Az idézett Filippiekhez írt levélbeli szakaszban azt olvassuk: „*mindenkor hálaadással tárjátok fel kéréseiteket Isten előtt”*: mindenkor és tárjátok fel!  
Ez egy folyamatos, egy élő kapcsolatot ír le. Feltárni, azaz őszintén szólni és mindenkor, azaz nem beidőzített gépiességgel, hanem állandóan ebben élve. Az életed Krisztussal közösségben teljen, ne csak úgy néha-néha összefutva Vele, vagy ide-oda 5 percekre besuvasztva a naptárba, hogy elmondhasd, hogy igen, azért a napi 5 perc, vagy vasárnapi egy óra az megvolt. Pipa, hiszen a heti 168 órából 1et rászántál? Ez a hozzáállás még akkor is nevetséges lenne, ha valóban a tizedet mondanánk, pedig akkor már majdnem 17 órát kellene „rászánnunk” hetente! De hol vagyunk mi attól?   
„Mindenkor” – mondja az ige. Ebben a „mindenkor”-ban, ebben az élő és állandó kapcsolatban vagyunk nagyon elmaradva. Mondhatni elég rendesen belealudtunk a Krisztust követő életbe! Híján vagyunk az éberségnek. Elengedtük az aktívat, a folyamatost, a teljes odaszánást, és megálltunk ott, hogy mi a „kötelező minimum”, vagy a nagy átlagnál egy ici-picivel több.   
Ez azonban önáltatás, hiszen nem ez alapján leszünk, vagyunk megítélve! Nem az lesz a kérdés, hogy ott voltál-e mind az ötven valahány vasárnapon, plusz a nagy ünnepeken a templomban? Vagy, hogy meg volt-e a napi egy ima? Nem egy számadatot fog számonkérni rajtad az Úr! A kérdés ugyanaz ma, mint majd az ítéletkor: ismered-e Krisztust, és Ő azt vallja-e rólad, hogy ismer? Egyszerűbben fogalmazva, hogy van-e igazi, élő kapcsolatod a Szabadító Úrral?  
Ne értsük félre, ez nem azt jelenti, hogy nincs értelme templomba, gyülekezetbe járni, hiszen otthon is imádkozhatok! Ezzel csak azt mondom, hogy nem számok, hanem a szívek döntenek. A számokkal, a statisztikával még csak-csak lehet csalni, de a hiteddel nem!   
Még Pál apostol is azt kéri a gyülekezettől, hogy imádkozzanak érte is, hogy megnyíljon számára az ige, a hit ajtaja: „*3Imádkozzatok egyúttal értünk is, hogy Isten nyissa meg előttünk az ige ajtaját, hogy szólhassuk Krisztus titkát”*. Mert ahogyan mondja: a hit, az élő reménység, az nem az övé. Az Krisztusé, amiből részesíti azt, aki valóban, őszintén, kitartóan, éberen kéri Tőle. Ehhez pedig ragaszkodó, őszintén kegyelemre vágyakozó kapcsolat kell az ember részéről. Nem az apukám, a nagymamám, vagy Luther Márton hitét követem. Nem valami régi tradíció részese kell, hogy legyek. Hanem a Szentlélek által a Krisztus élő hitét, igazi bizalmi kapcsolatot kell, hogy akarjak fenntartani, illetve, hogy az tartson meg engem.  
Az ige ajtaja csak az előtt nyílhat meg, aki valóban vágyakozik arra, ami az ajtón belül várja. Ez az a vágyakozás, ami nem szűnhet meg bennünk! Ez az, ami nem Tőlem lesz, hanem a megváltásban Krisztus kimunkálta értem, hogy én hinni és bízni tudjak, hogy legyen lehetőségem a Lélek által megerősítve ébernek és kitartónak maradni. Mert tudom, hogy mi vár az ajtón túl. Nem ijesztő dolog, amire jobb előre készülni, amitől jobb előre tartani, félni, hanem tudom, hogy az atyai ház szeretete és békessége, ami ott van. Tudom, tudod, csak nem szabad, hogy elfeledjük! Csak nem szabad, hogy hagyjam, hogy elaltassák bennem ezt az örömteli bizonyosságot. Hogy jó nekem, hogy az Úr hozzám közel van, hogy mindennél jobb nekem, hogy Krisztus velem közösséget vállal.  
Ez kell, hogy meghatározzon. Akkor nem félek, nem a magam hasznát keresem, nem legyőzni akarom a másikat. Akkor hálaadással és a másikért való könyörgéssel tudok jelen lenni a világban és jelen lenni valóban az Isten színe előtt.  
De ha a magam számára sem arról tudok beszélni, ha nem arra vagyok éber, hogy mim van, hanem arról tudok csak megszólalni, hogy mim nincs, ha csak erre tudok figyelni igazán, akkor se Istenhez nem tudok odafordulni őszintén – hiszen nem a megváltottságból és gondviselésből fakadó hála határoz meg-, se a másikért nem tudok szeretetből szólni – hiszen felé meg az irigység lesz az ami meghatároz. Nick Vujicic - aki karok és lábak nélkül született - vallott így: „El kellett döntenem, hogy arra nézek, amim nincs, vagy azért adok hálát Istennek, amim van”.  
Igen, nagyon is kell a tudatosság a hitünkbe. Hiszen nagyon könnyű belemerülni abba, hogy a Krisztus által szerzett üdvösség indította hálánkat elhallgattassuk és így az Istenhez szóló imádság helyett, a vágyainknak és a hiányainknak mondjunk csak imádságokat. Éberség nélkül nagyon könnyen kerülünk közel ahhoz, hogy már ne Istenhez szóljunk, már ne élő beszélgetésbe legyünk meghallva az ige nekünk szóló üzenetét, hanem kívánságlistákat monologizáljunk csak, az Urat véletlenül se meghallva.   
Luther Márton arról, hogy miként szólal meg az Úr az imádságainkon keresztül így vallott: „Gyakran előfordul az is, hogy egyetlen rész vagy kérés során oly gazdag gondolatokban mélyedek el, hogy a többi kérést egészen mellőzöm. Ha ilyen bőséges, jó gondolatok támadnak benned, akkor a többi imádságot félre kell tenni, hadd áradjanak az ilyen gondolatok; csendben figyelj rájuk, és semmiképpen se akadályozd őket. Ilyenkor ugyanis maga a Szentlélek prédikál, és az ő prédikációjának egyetlen szava többet ér, mint ezer magunkfajta imádság. Sokszor többet tanultam így imádkozás közben, mint amennyit sok olvasásból és töprengésből nyerhettem volna.”

Pál apostol is ebben kéri a gyülekezet megerősítő imádságát mai igénkben: „*úgy hirdethessem, amint szólnom kell róla” –* azaz, hogy meg tudja hallani és tovább tudja adni az Úr szavát. Nem ő akar imádkozni, és nem ő akar igét magyarázni, hanem azt vágyja teljes szívéből, hogy hozzá és általa valóban Isten formáló és megújító igéje szólhasson.

Ma Rogate, azaz az imádság vasárnapján az ige bennünket is arra figyelmeztet, arra hív, hogy ideje felébredni és végre a hitben éberen élni. Bennünk és általunk is meg kell, hogy fogalmazódjon a Krisztusba kapaszkodó kérés: Jöjj, Szentlélek és adj nekem élő hitet! Mert, ha éber, élő a hited, akkor fogod meghallani, hogy mit kell szólnod, azaz, hogy mit szól neked, rólad és általad a te mennyei Atyád! Imádkozzatok és hallgassátok éberen az Urat Testvérek! Ámen